Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 619/12/4402	Levice, 13.11.2012
EEČ : 2-31-135-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného za prečin krádeže podľa § 212 odsek 2 písmeno d/ Trestného zákona na tom skutkovom základe, že:
	dňa 30. 09. 2012 v čase od 12.30 h do 14.00 h  v katastri obce Kuraľany, na Vodnej nádrži Kuraľany, ktorý ako revír č. 2-4951-1-2, rybník s intenzívnym kaprovým chovom užíva Slovenský rybársky zväz Rada Žilina, vylovil za použitia rybárskych prútov 4 kusy Kapra rybničného (Cyprinus carpio) spolu o váhe 5 kg, ktoré vložil do prineseného vreca, čím užívateľovi poškodenej organizácie Slovenský rybársky zväz Rada so sídlom ul. Andreja Kmeťa č. 20, Žilina, IČO: 00 178 209 spôsobil škodu vo výške najmenej 25,- Eur.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ v Želiezovciach ukončil skrátené vyšetrovanie v trestnej veci obvineného XXXXX, stíhaného za prečin krádeže podľa § 212 odsek 2 písmeno d/ Trestného zákona na skutkovom základe uvedenom vo výrokovej časti tohto uznesenia a následne predložil k veci sa vzťahujúci spisový materiál s návrhom na podmienečné zastavenie trestného stíhania obvineného.
Preskúmaním spisu som zistil, že sú splnené všetky podmienky v zmysle § 216 odsek 1 písmeno a/, b/, c/ Trestného poriadku na postup navrhovaný povereným príslušníkom.
Podľa citovaného ustanovenia v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Obvinený XXXXX je zo spáchania vo výroku tohto uznesenia uvedeného trestného činu usvedčený okrem vlastného priznania aj výpoveďou svedka poškodeného XXXXX a výpoveďou svedka XXXXX, ktorí obvineného prichytili pri páchaní trestného činu, ako aj listinnými dôkazmi.
Z listinných dôkazov zadovážených do vyšetrovacieho spisu vyplýva, že Vodná nádrž Kuraľany je vedená ako revír č. 2-4951-1-2, ktorý je kaprovým chovným revírom, kde je zakázaný lov rýb, pričom hodnota obvineným vylovených rýb bola ustálená podľa Vestníka Ministerstva životného prostredia SR čiastka 1a/2010.
Výpoveďou obvineného XXXXX, ako aj svedkov XXXXX a XXXXX bolo preukázané, že obvinený vylovené ryby si prisvojil, nakoľko tieto po ich vylovení vložil do prineseného vreca.
S poukazom na tieto skutočnosti je možné konštatovať, že XXXXX tým, že z rybníka s intenzívnym chovom vylovil a následne si prisvojil ryby, naplnil všetky znaky skutkovej podstaty trestného činu krádeže podľa § 212 odsek 2 písmeno d/ Trestného zákona, ktorý trestný čin je v zmysle ustanovenia § 10 odsek 1 písmeno b/ Trestného zákona prečinom.
Horná hranica trestu odňatia slobody za prečin krádeže podľa § 212 odsek 2 písmeno d/ Trestného zákona je 2 roky, teda neprevyšuje 5 rokov.
Obvinený XXXXX dal súhlas na podmienečné zastavenie trestného stíhania dňa 30. 09. 2012.
Vo svojom výsluchu zo dňa 30. 09. 2012 vyhlásil, že spáchal skutok, za ktorý je stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne.
Nakoľko obvineným ulovené ryby boli v deň spáchania skutku vrátené vedúcemu strediska chovného rybníka v Kuraľanoch, poškodenej organizácii Slovenský rybársky zväz - Rada Žilina nevznikla žiadna škoda.
Obvinený XXXXX v Ústrednej evidencii priestupkov MV SR záznam nemá. Podľa správy starostu obce XXXXX obvinený žije usporiadaný život, jeho správanie nebolo prerokované komisiou verejného poriadku. Z odpisu registra trestov vyplýva, že doposiaľ nebol súdne trestaný. 
S poukazom na vyššie uvedené skutočnosti, ako aj na osobu páchateľa, s prihliadnutím na jeho doterajší život a na okolnosti prípadu možno podmienečné zastavenie trestného stíhania považovať za dostačujúce. 
Z týchto dôvodov som rozhodol tak, ako je to uvedené vo výrokovej časti tohto uznesenia.
V zmysle § 217 odsek 1 Trestného poriadku ak obvinený v priebehu skúšobnej doby bude viesť riadny život, prokurátor Okresnej prokuratúry v Leviciach rozhodne, že sa osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu môže v zmysle § 216 odsek 5 Trestného poriadku podať sťažnosť obvinený a poškodený, a to do troch dní od doručenia uznesenia, na tunajšiu  prokuratúru. Sťažnosť má odkladný účinok.

Mgr. Gejza Nagy
prokurátor